recursal/SuperWikiNEXT-32B huggingface dataset:
Lande waar Welwillendheidsdag 'n vakansiedag is in groen
Kersgeskenke
**Welwillendheidsdag** of **Tweede kersdag** val jaarliks op 26 Desember en is die feesdag net na kersdag wat op 25 Desember gedenk word. Nes Gesinsdag (Paasfees) en Pinkstermaandag vorm Welwillendheidsdag die tweede dag van een van die Christendom se belangrikste feeste. Die Kersfees het vanaf die 8ste eeu in die Liturgiese jaar 'n oktaaf, dit wil sê 'n vastyd van agt dae, waarvan die gedenkdae van heiliges nie geraak is nie. Voor die Protestantse Hervorming was daar in enkele Duitse lande tot vyf Kersdae, afhangende van die regerende vors se wetgewing.

Die dag word in die meeste Europese lande, waaronder Bulgarye, Denemarke, Duitsland, Estland, Finland, Griekeland, Hongarye, Ierland, Italië, Kroasië, Letland, Liechtenstein, Litaue, Luxemburg, Nederland, Noorweë, Oostenryk, Pole, Roemenië, Swede, Slowakye, Tsjeggië, Ysland, en lande van die Britse Statebond, as 'n openbare vakansiedag waargeneem. In die Verenigde State en ander lande is die dag egter nie 'n vakansiedag nie. In Spanje is dit net in die outonome geweste van die Baleariese Eilande en Katalonië 'n openbare vakansiedag, asook in die Duitstalige Gemeenskap van België en die Duitstalige gebiede van Switserland. Tussen 1871 en 1918 was dit ook in die destydse Elsas-Lotaringe van die Duitse Keiserryk 'n openbare vakansiedag.

Meeste lande wat aan die Britse Statebond behoort noem die dag "Boxing Day". Dié benaming is afgelei van die geskenke wat in Engels *boxes* genoem word. In dié boks kon mense 'n geskenk vir die armes neersit. Die tradisionele vosjagtogte is ook op Boksdag gehou. Die dag is nou belangrik vir ander sportsoorte soos sokker en perdewedrenne, maar ook krieket en rugby. Veral in die Verenigde Koninkryk, Australië, Kanada, Nieu-Seeland en Trinidad en Tobago, maar ook Hongkong is Boxing Day 'n tradisionele dag vir inkopies.

In Suid-Afrika is "Boxing Day" in 1994 hernoem na Welwillendheidsdag. Terwyl "Boxing Day" as 'n sekulêre vakansiedag beskou word, word op 26 Desember ook Sint Stefandag gevier.

In sport
--------

Welwillendheidsdagtoetswedstryd op Melbourne-krieketveld, 2006
In Australië, Nieu-Seeland en Suid-Afrika word op Welwillendheidsdag toetskrieketwedstryde gespeel. Die Australiese krieketwedstryd word tradisioneel op Melbourne-krieketveld aangebied en die Suid-Afrikaanse een op Kingsmead-stadion in Durban of SuperSport-park in Centurion. Van die Nieu-Seelandse krieketwedstryde op Welwillendheidsdag word op Basin Reserve in Wellington of Hagley-ovaal in Christchurch gehou.

Ook in sokker en rugby word in die lande van die Britse Statebond tradisioneel derbys aangebied. In Afrikalande en Italië word boksgevegte gehou.

Sien ook
--------

* Lys van openbare vakansiedae in Suid-Afrika
**Baie-Comeau** is die belangrikste nywerheidsentrum aan die Côte-Nord (noordkus) van die Région de Manicouagan (Noordoos-Quebec, Kanada), sowat 420 kilometer noordoos van Ville de Québec (Quebecstad). Dit is die geboortedorp van die gewese Eerste Minister van Kanada, Brian Mulroney, wat hier ook vlot Frans leer praat het.

Baie-Comeau, wat teen die Manicouaganrivier en die Sint-Laurensrivier lê, is in 1937 deur die eienaar van die Amerikaanse koerant *Chicago Tribune*, Colonel Robert R. McCormick, as 'n sentrum vir die vervaardiging en uitvoer van papier gestig. Die dorpsnaam is ter nagedagtenis van die plaaslike natuurkundige Napoléon-Alexandre Comeau gekies.

Die Baie St-Pancrace naby Baie-Comeau
Die huidige stad met sowat 22 000 inwoners is sedert 1982 'n samesmelting van die dorpe Hauterive en Baie-Comeau en die kernstad van die Municipalité régionale de comté (MRC) de Manicouagan met sy ag munisipaliteite (daar is ook 'n outogtone nedersetting). Soos elders in Quebec is die bosboubedryf en papiernywerheid van die belangrikste werkgewers in die gewes. Goedkope energie van *Hydro-Québec* se komplekse maak Baie-Comeau 'n geskikte plek vir die aluminiumnywerheid van *Alcoa*, die grootste vervaardiger van hierdie metaal in Kanada. Die dorp beskik oor 'n hawe.

In die gebied van Baie-Comeau begin die natuur asembenemende dimensies aanneem. Die Sint-Laurensrivier word hier wyer en begin 'n golf vorm terwyl die Manicouaganrivier met die reusagtige Daniel-Johnsondam (met die kragstasie *Manic 5*) van *Hydro-Québec* kan spog. Baie-Comeau is 'n gunstige vertrekpunt vir uitstappies na die hidroëlektriese kompleks van Manic-Outardes. Strande is deel van die natuurskoon, en die water bereik in die somer temperature van sowat 20 °C.

Die Route 138 Est (Grootpad 138 Oos) verbind Baie-Comeau met die dorpe langs die Sint-Laurensrivier. Godbout is 'n paradys vir hengelaars en bied met sy museum bowendien die moontlikheid om 'n indruk van die kuns van die Eerste Nasies en Inuït te kry. Naby Pointe-des-Monts bereik die Sint-Laurensrivier uiteindelik golfbreedte. Talle skepe het hier op die rotsbanke vergaan, en hul wrakke lê verstrooi rondom Quebec se oudste vuurtoring.
'n **Baileybrug** is 'n militêre hulpbrug waarby die monteerbeginsel van die meccanostel gebruik word. Dit bestaan uit eenvoudige reeds klaar gekonstrueerde standaardonderdele van staal, waarvan die grootste deur ses mans gedra kan word. Die brug, wat in 1940 deur sir Donald Coleman Bailey ontwerp is, het veral in die Tweede Wêreldoorlog 'n reuse rol in die Geallieerde opmarse in Europa en die Verre Ooste gespeel, en is veral deur die Suid-Afrikaanse Geniekorps in Italië met groot vrug gebruik. Dit word ook in enkele gevalle by padbou in vredestyd gebruik. 

M10 tank ry oor 'n baileybrug

Gebruik
-------

Die baileybrug is veral gebruik om infanterie, pantservoertuie en artillerie- eenhede in staat te stel om byvoorbeeld 'n rivier oor te steek, en daar is in die Tweede Wêreldoorlog duisende van dié brûe deur die Geallieerdes gebou.

Samestelling
------------

Die brug is saamgestel uit afsonderlike tralielêerpanele en ander verwisselbare onderdele wat vinnig inmekaargesit kan word om brûe van verskillende lengtes en dravermoë te bou. Elk van die panele is 3 m lank en 1,5 m hoog en het aan elk van die vier hoeke enkel- of dubbeloë wat met behulp van penne aan mekaar gekoppel kan word. Afhangende van die vraggewig of die afstand wat oorgespan moet word, kan die panele in een, twee of drie lae op mekaar of langs mekaar gelê word. So kan die dravermoë van 10 tot 100 ton wissel en die breedte van 10 tot 70 m. Die twee hoof balke word deur dwarsbalke verbind wat op hulle beurt op die onderste panele rus. Op hierdie dwarsbalke rus daar weer ander balke wat ŉ raamwerk vorm. Op die raamwerk word die brugoppervlak, wat gewoonlik uit hout bestaan, aangebring. Latere ontwikkelings het dit ook moontlik gemaak om teer-of metaaloppervlakke op die brug aan te bring.

Aanleg van 'n baileybrug
By die normale toepassing is dit dikwels nie eers nodig om meganiese hulpmiddels te gebruik nie. Wanneer ŉ brug sonder tussenpilare oor ŉ rivier opgerig word, word die brug op die een oewer gemonteer en dan stadig op rollaers oorgeskuif na die ander kant. Die brug is dan voorsien van ŉ ‘neus’ wat, wanneer dit die ander oewer bereik, verder oorgestoot word en as basis vir die res van die monteerwerk gebruik word.

Wanneer ŉ brug van langer as 1000 m gebou moet word, word pontons gebruik. In so ŉ geval word die verskillende dele met skarniere aan mekaar geheg.

Baileybrug in Sint-Laureins

Suid-Afrika
-----------

Een van die grootste baileybrûe wat deur Suid-Afrikaanse troepe in oorlogtyd gebou is, was die brug van 90 m lank oor die Arnorivier, by Empoli. Dit is in September 1944 deur troepe van die 8e, 12e en 42e Veldeskadron gebou.

Hul voortreflikste prestasie was egter die Springbokbrug oor die Po-rivier net ‘n paar dae voor die beëindiging van die oorlog in Europa. Die brug, wat versterk was, was 303 m lank.

Bronnelys
---------

* Wêreldspektrum, Volume 2, bl.143-144, ISBN 0908409419
Bagshot Park omstreeks 1880.
**Bagshot Park** is ’n koninklike woning naby Bagshot, ’n dorp 18 km suidwes van Windsor en 18 km noordoos van Guildford. Dit is tans die tuiste van prins Edward en sy vrou, Sophie, Hertogin van Edinburg. Dit is net ’n paar kilometer van Sunninghill Park, die voormalige woning van prins Andrew.

Prins Edward het Bagshot Park laat restoureer as ’n tuiste vir homself en ’n basis vir sy rolprentvervaardigingsmaatskappy totdat die maatskappy gesluit is. Daar word op die landgoed geboer.

Die oorspronklike Bagshot Lodge (nie die huidige lodge nie) is tussen 1631 en 1633 laat bou vir koning Karel I. Dit is tussen 1766 en 1772 aangepas vir die destydse Graaf van Albemarle, en in 1798 weer verander vir die Hertog van Clarence (later koning William IV), wat tot in 1816 daar gewoon het.

Verskeie koninklikes het sedertdien daar gewoon. Die oorspronklike huis is in 1877-'78 afgebreek. ’n Nuwe gebou met 120 kamers is in 1879 voltooi. Van 1880 af is dit hoofsaaklik bewoon deur prins Arthur, Hertog van Connaught en Strathearn, ’n seun van koningin Victoria. Hy is in 1942 daar oorlede.
’n Voorstelling van Salomo se Tempel.
**Salomo se Tempel**, ook bekend as die **Eerste Tempel**, was volgens die Bybel die Heilige Tempel (Hebreeus: בֵּית־הַמִּקְדָּשׁ, *Beit HaMikdash*) in Jerusalem voor die vernietiging daarvan deur Nebukadnesar II ná die beleg van die stad in 587 v.C. en die daaropvolgende vervanging daarvan met die Tweede Tempel in dieselfde eeu.

Geskiedenis en hede
-------------------

Volgens die Ou Testament is die tempel onder Salomo, koning van Israel en Juda, gebou en is die tempel opgedra aan Yahweh. Die Verbondsark is glo ook daar gehou. Die Joodse historikus Josephus sê die tempel is vernietig "470 jaar, 6 maande en 10 dae nadat dit gebou is".

Vanweë godsdienstige sensitiwiteit en die polities plofbare situasie in Jerusalem, is net beperkte argeologiese opnames op Tempelberg gedoen. Nog geen uitgrawings is in die moderne tyd op die berg toegelaat nie en daar is dus min argeologiese bewyse vir die tempel se bestaan.

’n Granaat van ivoor wat priesters in die huis "van ---h" noem en ’n inskripsie oor die restourasie van die tempel onder Joas het hul verskyning op die oudhedemark gemaak, maar hul egtheid word betwis.
**Hendrik Willem Rossouw** (7 Desember 1933 - 13 Januarie 2022) was 'n Afrikaanse filosoof. Hy het verskeie boeke, asook ’n groot aantal artikels en essays, geskryf. In 1984 ontvang hy die Andrew Murray-prys vir Christelike literatuur vir *Die sin van die lewe*. Hy het ook die Stalsprys vir filosofie (1998), die NP van Wyk Louw-prys vir die Geesteswetenskappe en ’n medalje van die Sentrum vir Wetenskaplike Ontwikkeling (RGN) ontvang.

Lewensloop
----------

Rossouw het in 1950 in die Kaapprovinsie gematrikuleer, waar hy as beste student aangewys is. Daarna het hy teologie aan die Universiteit Stellenbosch gestudeer en het hy sy doktorsgraad aan die Vrije Universiteit in Amsterdam verwerf.

In 1963 is hy as senior lektor in die department filosofie aan die Universiteit Stellenbosch aangestel. Hy was hoogleraar in filosofie van 1972 tot 1984, waarna hy as viserektor vir Akademiese Aangeleenthede aangestel is. Hy het in 1993 afgetree, waarna hy vir drie jaar as ereprofessor in Filosofie aan die Randse Afrikaanse Universiteit gedien het. In 1998 is 'n eredoktorsgraad (D.Phil honoris causa) deur die Universiteit Stellenbosch aan hom toegeken.

Rossouw het ook in die rade van die Raad vir Geesteswetenskaplike Navorsing, die Rade van die Suid-Afrikaanse Biblioteek, die Suid-Afrikaanse Akademie vir Wetenskap en Kuns en die Universiteit van Wes-Kaapland gedien. Hy was ook bemoeid met verskeie onderwysrade en was, onder andere, betrokke by die Nasionale Werkgroep vir die Institusionele Herstrukturering van Hoër Onderwys in 2001. In 1993 is 'n versameling opstelle onder redaksie van Anton van Niekerk, Willie Esterhuyse en Johan Hattingh ter ere van hom uitgegee.

Rossouw was met Hester Heese getroud tot met haar dood in Januarie 1971. Hulle het saam vyf kinders: Henk, Hans (wat in 1981 op die ouderdom van 19 oorlede is), Linda, Gerda en Hester. In Desember 1974 trou hy weer, die keer met Leonora de Kock (née Naudé). Sy het reeds drie kinders uit haar vorige huwelik gehad: Victor, Peet en Alta.

Werke
-----

* *Klaarheid en Interpretasie* (1963)
* *Wetenskap, Interpretasie, Wysheid* (1980)
* *Die Sin van die Lewe* (1981)
* *Universiteit, Wetenskap en Kultuur* (saamgestel deur Anton van Niekerk) (1993)
Portret, toegeskryf aan Bartolomé Esteban Murillo, van Galileo Galilei wat kyk na die muur van sy tronksel, waarop die woorde "E pur si muove" gekrap is (nie leesbaar in hierdie beeld nie).
**E pur si muove** of ***Eppur si muove*** Italiaanse uitspraak: [epˈpur si ˈmwɔːve] ("**En tog beweeg dit**") is 'n frase wat volgens oorlewering deur die Italiaanse wiskundige, fisikus en filosoof Galileo Galilei (1564-1642) gesê is nadat hy gedwing is om sy bewering terug te trek dat die Aarde rondom 'n onbeweeglike Son beweeg, en nie omgekeerd nie, tydens sy verhoor in 1633.

In hierdie konteks, is die implikasie van die frase dat, ten spyte van sy terugtrekking, die Kerk se proklamasies tot die teendeel, of enige ander oortuiging of leerstelling, die Aarde in werklikheid wel rondom die Son beweeg, en nie andersom nie. As sulks word die frase vandag gebruik as 'n teregwysing met die implikasie "dit maak nie saak wat jy glo nie; dit is die feite."

Oorsig
------

Volgens Stephen Hawking, glo sommige geskiedkundiges dat hierdie episode kon gebeur het tydens Galileo se oordrag van huisarres onder die toesig van Aartsbiskop Ascanio Piccolomini na 'n ander huis in die heuwels bo Florence. Hierdie ander huis was ook sy eie, die *Villa Il Gioiello*, in Arcetri.

Die vroegste biografie van Galileo, geskryf deur sy dissipel Vincenzo Viviani in 1655-1656, maak geen melding van hierdie frase nie, en rekords van sy verhoor noem dit ook nie. Dit sou vir Galileo nie raadsaam gewees het om so iets voor die Inkwisisie te sê nie.

In 1911 is die woorde "*E pur si muove*" op 'n spaanse skildery gevind wat toe pas gekoop is deur 'n kunsversamelaar, Jules van Belle, van Roulers, België. Hierdie skildery is binne 'n jaar of twee van Galileo se dood voltooi, want dit is gedateer as 1643 of 1645 (die laaste syfer is gedeeltelik onleesbaar). Die skildery is natuurlik nie histories korrek nie, omdat dit vir Galileo in 'n kerker uitbeeld, maar nietemin toon dit dat 'n weergawe van die "*Eppur si muove*" anekdote onmiddellik na sy dood reeds gesirkuleer het, toe baie mense wat hom geken het steeds lewendig was om daarvan te getuig, en dat dit vir meer as 'n eeu bekend was voordat dit gepubliseer is.

Die geleentheid is in 1757 vir die eerste keer in Engels deur Giuseppe Baretti in sy boek The Italian Library gepubliseer::357

"The moment he was set at liberty, he looked up to the sky and down to the ground, and, stamping with his foot, in a contemplative mood, said, *Eppur si muove*, that is, *still it moves*, meaning the Earth.:52"
Die boek is 124 jaar na die vermeende insident geskryf, en is wyd gepubliseer in *Querelles Littéraires* in 1761.
’n *Bagua*-diagram en jin en jang.

Die ***Bagua*** (Chinees:八卦, ou transliterasie: ***Pa Koea***) is agt "trigramme" wat in Taoïstiese kosmologie gebruik word as verteenwoordigend van die basiese beginsels van die werklikheid, wat as ’n reeks van agt samehangende konsepte beskou word. Elk bestaan uit drie lyne, wat óf aaneenloop óf onderbroke is. Dit verteenwoordig onderskeidelik jin of jang. Omdat hulle uit drie dele bestaan, word hulle dikwels trigramme genoem.

Die trigramme is verwant aan taiji-filosofie, die gevegskuns tai chi en die Wu Xing, of "Vyf Fases". Die verhouding tussen die trigramme word verteenwoordig in twee rangskikkings, die *Primordiale* (先天八卦), "Vroeëre Hemel" of *Fu Xi bagua* (伏羲八卦), en die *Gemanifesteerde* (後天八卦), "Latere Hemel," of *King Wen bagua*. Die trigramme het ooreenkomste in astronomie, astrologie, geografie, anatomie, die gesin, ens. 

Die antieke Chinese geskrif *Yijing* bestaan uit die 64 kombinasies van trigramme, wat "heksagramme" genoem word, asook kommentaar op elk.

Betekenis
---------

Elke trigram het ’n reeks unieke interpretasies, onder meer: 

|  |  |  |  |  |  |  |
| --- | --- | --- | --- | --- | --- | --- |
| **Beeld**  | **Naam**  | **Eienskap**  | **Verbeeld as**  | **Gesinslid** | **Liggaamsdeel**  | **Rigting** |
|  | *qian* | Krag | Hemel | Vader | Kop | Noorwes |
|  | *kun* | Toewyding  | Aarde | Moeder | Maag | Suidwes |
|  | *zhen* | Bewing | Donnerslag  | Oudste seun | Voet | Oos |
|  | *kan* | Gevaar | Water | Middelste seun | Oor | Noord |
|  | *gen* | Rus | Berg | Jongste seun | Hand | Noordoos |
|  | *xun* | Deurbraak  | Wind | Oudste dogter | Dy | Suidoos |
|  | *li* | Beligting | Vuur | Middelste dogter  | Oog | Suid |
|  | *dui* | Blydskap | Meer | Jongste dogter | Mond | Wes |
Die **reusereier** (*Ardea goliath*) is gelokaliseerde algemene standvoël en nomade by mere, damme, groot riviere en riviermondings. In Engels staan die voël bekend as die *Goliath Heron*.

Identifikasie
-------------

Eier van die reusereier
Die voël is 135 tot 150 cm lank en weeg 3 tot 3.4 kilogram en is die grootste reier. Die snawel is lank, massief en swaar. Die kop, nek en borskant is ryk, kastaiingsbruin en lyk baie soos die kleiner rooireier. Die kop is ongestreep (nie soos rooireier nie) en die bene en snawel is swarterig. Die jong voël is effens valer en minder rooibruin terwyl die voornek, bors, pens en onderdekvere wit is met swart strepe op.

Die voël vlieg, stadig en moeisaam; dit klap sy groot vlerke stadig en diep. Hulle broei alleen of in klein groepies, soms saam met ander reiers.

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name

Bronnelys
---------

* Newman se Voëls van Suider-Afrika. ISBN 1868729826
* *Sasol Voëls van Suider-Afrika.* Struik Nature. Vierde Uitgawe 2011. ISBN 978-1-77007-928-1

|  |  |
| --- | --- |
| Taksondatabasisse | 
* Wd: Q118608
* ADW: Ardea\_goliath
* Avibase: C7888A152F4A837D
* eBird: golher1
* GBIF: 2480927
* iNaturalist: 4969
* ITIS: 174784
* IUCN: 22697017
* WoRMS: 212666
* Xeno-canto: Ardea-goliath

 |
Die Reuleaux-driehoek is 'n kromme van konstante wydte gegrond op 'n ewesydige driehoek. Die afstand van enige punt op 'n sy tot by die teenoorstaande sy is gelyk. 
'n **Reuleaux-veelhoek** is 'n veelhoek wat 'n kromme met konstante wydte is - dit wil sê, 'n kromme waarin alle deursneë dieselfde lengte het. Die mees bekende weergawe is die **Reuleaux-driehoek**. Beide is vernoem na Franz Reuleaux, 'n 19de eeuse Duitse ingenieur wat pionierswerk gedoen het op maniere hoe masjiene een soort beweging kan omskakel na 'n ander soort, hoewel dit voor sy tyd bekend was. 

Die Reuleaux-driehoek is die eenvoudigste nie-triviale voorbeeld van 'n kromme met konstante wydte - 'n kromme waar die afstand tussen twee teenoorstaande parallelle raaklyne aan die rand daarvan dieselfde is, onafhanklik van die rigting van die twee parallelle lyne. 

Om 'n Reuleaux-driehoek te teken, begin met 'n ewesydige driehoek. Plaas die skerp punt van 'n passer by een hoek en trek die (klein) boog tussen die twee ander hoeke. Doen dieselfde met die middel van die passer op die ander twee hoeke. Vee die oorspronklike driehoek uit. Die resultaat is 'n kromme met konstante wydte. Ekwivalentgewys, gegee 'n ewesydige driehoek **T** met sy lengte *s*, neem die grens van die snyding van die skywe met radius *s* gesentreer op die hoeke van **T**. 

Volgens die Blaschke-Lebesgue-stelling, het die Reuleaux-driehoek die kleinste oppervlak van enige kromme van enige gegewe konstante wydte. 

Die Reuleaux-driehoek kan veralgemeen word tot reguliere veelhoek met 2*n* + 1 sye. Kyk ook die Britse Twintig Pennie en Vyftig pennie muntstukke.

Trivia
------

* Omdat al die deursneë dieselfde lengte het, is die Reuleaux-driehoek - in werklikheid alle Reuleaux-veelhoeke - die nie-triviale antwoord tot die Mensa-agtige vraag "Watter vorm kan jy 'n mangatdeksel maak sodat dit nie deur die gat kan val nie?" Die ooglopende antwoord is 'n sirkel.
* Die rotor van die Wankel-enjin is 'n Reuleaux-driehoek.
* Alhoewel 'n Reuleaux-driehoek glad en maklik rol, is dit nie 'n goeie wiel nie omdat dit nie 'n vaste rotasiemiddelpunt het nie. Terwyl 'n voorwerp bo-op rollers waarvan die deursnit Reuleaux-driehoeke is (soos waar stompe as rollers gebruik word, maar gevorm soos Reuleaux-driehoeke) glad en plat sal rol, sal 'n as geheg aan wiele in die vorm van Reuleaux-driehoeke op en af bons teen drie keer per omwenteling.
* Die bestaan van Reuleaux-veelhoeke is 'n goeie demonstrasie van waarom mens nie deursneemetings kan gebruik om te bevestig dat 'n voorwerp 'n sirkulêre deursnit het nie.

Driedimensionale weergawe
-------------------------

'n Reuleaux-tetraëderDie snyding van die balle met radius *s* gesentreer op die hoeke van 'n reguliere tetraëder met sylengte *s* word die Reuleaux-tetraëder genoem, maar is nie 'n oppervlak met konstante wydte nie. Dit kan egter op twee maniere in so 'n vorm omskep word.

Sien ook
--------

* Kakeya-naald
* Wankel-enjin
| **Salvador da Bahia**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Brasilië |
|  **Deelstaat** |  Bahia |
|  **Koördinate** | 12°58′S 38°28′W﻿ / ﻿12.967°S 38.467°W﻿ / -12.967; -38.467 |
|  **Gestig op** | 29 Maart 1549 |
|  **Oppervlakte:** |   |
|  - Totaal | 693 vk km |
|  **Hoogte bo seevlak** | 8 m |
|
|
|  **Bevolking:** |   |
|  - Totaal (2020) | 2 886 698 |
|  - Bevolkingsdigtheid | 4 187/vk km |
|  **Tydsone** | UTC -3 (BRT) |
|  **Burgemeester** | Bruno Reis (UNIÃO) |
|  **Amptelike Webwerf** | salvador.ba.gov.br |

**Salvador da Bahia** is die derde grootste stad in Brasilië en die hoofstad van die deelstaat Bahia. Dit is aan die Allerheilige-baai in die ooste van die land geleë. Die voormalige Portugese naam *São Salvador da Bahia de Todos os Santos*, wat "Heilige Verlosser van die Allerheilige-baai" beteken, verwys na die datum van sy ontdekking (1 November 1501) deur die Portugese seevaarder Gaspar de Lemos en sy destydse vergissing – hy het die Allerheilige-baai as 'n riviermonding beskou.

'n Uitsig oor Salvador da Bahia
Salvador da Bahia het in die tydperk tussen 1501 en 1763 as die administratiewe hoofstad van Brasilië gedien en hierdie funksie daarna aan Rio de Janeiro aan die suidkus van die land afgestaan. Salvador da Bahia se huidige stadsgebied het 2,9 miljoen inwoners, terwyl sowat 3,9 miljoen mense in die metropolitaanse gebied van Salvador woon (2020).

Die historiese stadskern Salvador da Bahia is in 1985 deur Unesco as 'n wêrelderfenisgebied gelys.

Die Nederlandse Wes-Indiese Kompanjie het hierdie stad in 1624 verower onder leiding van Jacob Willekens. Destyds was Bahia die hoofstad van Portugees-Brasilië. Die stad is een jaar later egter reeds herower deur die Portugese.

Salvador da Bahia se Arena Fonte Nova is tydens die FIFA Sokker-Konfederasiebeker in 2013, FIFA Sokker-Wêreldbekertoernooi in 2014 en Olimpiese Somerspele 2016 vir wedstryde ingespan.
**Daniel Myburgh Streicher** (gebore op 27 Maart 1928 op Swellendam - 21 Februarie 2005 in die Strand) was 'n Suid-Afrikaanse politikus en adjunkminister van vervoerwese.

Hy ontvang sy skoolopleiding aan die Hoërskool Swellendam en aan die Universiteit van Stellenbosch. Sy pa was Johannes Jacobus Streicher. Hy trou in Desember 1951 met Helena Etheresa Naudé. Drie seuns en 'n dogter is uit die huwelik gebore.

Politieke toetrede
------------------

Streicher, wat 20 jaar oud was toe die Verenigde Party in 1948 teen die Nasionale Party verloor het, was van 1950 tot 1952 sekretaris van die V.P. Jeug. Hy dien as lid van die provinsiale raad vir Port Elizabeth-Suid van 1955 tot die algemene verkiesing van April 1958 toe hy Volksraadslid word vir Port Elizabeth-Wes, 'n setel wat in 1938 as Port Elizabeth-Distrik geskep is en in drie verkiesings 'n veilige V.P.-vesting was. Drie jaar later behou hy die setel toe hy onbestrede verkies word. Van 1966 se verkiesing af verteenwoordig hy die nuwe kiesafdeling Newton Park, ook in Port Elizabeth, en word in die daaropvolgende verkiesing herverkies. In 1971 kies die Verenigde Party hom as Kaaplandse voorsitter. Hy was ook voorsitter van die V.P. se Natuurlike Hulpbronne-groep, wat landbou, bosbou, waterwese en omgewingsake ingesluit het. Hy het ook in verskeie ander V.P.-liggame gedien en het veral belang gestel in opvoeding, landbou en gesondheid.

Uit V.P. geskors
----------------

Op 19 Januarie 1977 skors die party ses Volksraadslede onder leiding van Streicher, toe Kaaplandse leier, omdat hulle geweier het om die planne vir 'n nuwe party, wat uit die Progressiewe Reformiste Party, Demokratiese Party (1973) en Verenigde Party se lede sou bestaan, te steun. Dit was almal lede van die regtervleuel in die V.P. die sogenaamde Ou Garde. Hulle het gevolglik die Onafhanklike Verenigde Party op 26 Maart 1977 gestig, wat met ingang 28 Mei 1977 die Suid-Afrikaanse Party geword het. In die verkiesing van 1977 het die party in twee setels in Port Elizabeth, Port Elizabeth-Sentraal en Walmer, asook Simonstad naby Kaapstad, gewen. Streicher was die S.A.P.-kandidaat in Wynberg, Kaapstad, maar het verloor.

Na N.P.
-------

Die Suid-Afrikaanse Party ontbind in 1980 waarna die meeste lede hulle weg tot in die Nasionale Party vind. Streicher is in 1981 verkies tot L.V. vir die kiesafdeling De Kuilen. Van Desember 1986 tot September 1989 was hy adjunkminister van vervoerwese en van 1994 tot 1997 voorsitter van die NP-koukus in die parlement.

Bronne
------

* Mostert, J.P.C. 1986. *Politieke Partye in Suid-Afrika*. Bloemfontein: Instituut vir Eietydse Geskiedenis, U.O.V.S.
* Roberts, T. (hoofredakteur). 1975. *Who's Who of Southern Africa*. Johannesburg: Combined Publishers (Edms) Bpk.
Die Strzeleckiwoestyn in Suid-Australië
Die **Strzeleckiwoestyn** /tʃəˈlɛtski/ is in die verre noordelike streek van Suid-Australië, suid-wes Queensland en westelike New South Wales geleë. Dit lê noord-oos van die Lake Eyre kom, en noord van die Flinders Bergreeks. Twee ander woestyne, die Tirariwoestyn en die Simpsonwoestyn, lê ook in die Lake Eyre Kom.

Die woestyn beslaan 80,250 km², en is die sewende grootste woestyn in Australië.

Die Dingo draadlyn, Birdsville pad, Strzelecki pad, Diamantinarivier, Cooperspruit (Engels:Cooper Creek) en die Strzeleckispruit loop alles deur die woestyn.

Die woestyn word gekenmerk deur uitgebreide duinvelde, en is die tuiste van drie wildernis areas.

Die Strzeleckiwoestyn is deur Charles Sturt na die Poolse ontdekkingsreisiger Edmund Strzelecki vernoem. Edmund Strzelecki was die eerste nie-inheemse ontdekkingsreisiger in die area, en is kort daarna deur die ongeluk belaaide Burke en Wills ekspedisie gevolg.

Kaart wat die ligging van die Lake eyrekom aandui.
Groot gedeeltes van die woestyn word in die Strzelecki Streeksreservaat in Suid-Australië bewaar, en verdere gedeeltes van die oostelike seksie word in die Sturt Nasionale Park in New South Wales bewaar. 'n Bevolking van die bedreigde Dusky Hopping muis woon in hierdie woestyn.

Die Cobbler Sandheuwels (Engels: Cobbler Sandhills) naby Lake Blanche is 'n gedeelte van die Strzeleckiwoestyn waar die duine vervang is met klein ge-êrodeerde knolle, wat meestal met plantegroei aan die bokant bedek is.

Vroeë pogings om hierdie gedeeltes met voertuie te kruis was baie moeilik, en die naam Cobbler Sandheuwels verwys na die skape wat die moeilikste was om te skeer (bekend as "Cobblers").

Sien ook
--------

* Lys van woestyne
* Woestyn
* Groot Victoriawoestyn
* Groot Sandwoestyn
* Klein Sandwoestyn
* Sturt Klipwoestyn
* Tirariwoestyn
* Tanamiwoestyn
* Pedirkawoestyn
**Tottenham Hotspur** is 'n Londense sokkerspan wat in die Premier League speel. Sedert 1899 speel die span se tuiswedstryde op White Hart Lane (wat 'n kapasiteit van meer as 36.000 toeskouers het). Die klub is egter voornemens 'n nuut stadion te bou.
*Die Spurs* is baie gewild in Londen, selfs al het hulle nog net twee keer die liga titel gewen. Die ondersteuners het baie mededinging met die naburige klub Arsenal. Die derby tussen beide spanne is die grootste in Londen en staan bekend as die North London Derby.

*Spurs* werk saam met die Suid-Afrikaanse span Supersport United.

Erelys
------

* **Kampioen van Engeland (2)**

1950/51, 1960/61
(naaswenner (4): 1921/22, 1951/52, 1956/57, 1962/63)
* **FA Cup (8)**

1901, 1921, 1961, 1962, 1967, 1981, 1982, 1991
(naaswenner (1): 1987)
* **League Cup (4)**

1971, 1973, 1999, 2008
(naaswenner (3): 1982, 2002, 2009)
* **Charity Shield (7)**

1921, 1951, 1961, 1962, (1967, 1981, 1991)\*
(naaswenner (2): 1920, 1982)
* **Europese Bekerwenner-beker (1)**

1963
* **UEFA-beker (2)**

1972, 1984
(naaswenner (1): 1974)
(\*: Charity Shield wedstryde van hierdie jare het gelyk geëindig en die prys is gedeel)

Bekende sokkerspelers
---------------------

* Vlag van Togo Emmanuel Adebayor
* Vlag van Wallis Gareth Bale
* Vlag van Engeland Paul Gascoigne
* Vlag van Republiek Ierland Robbie Keane
* Vlag van Suid-Afrika Bongani Khumalo
* Vlag van Duitsland Jürgen Klinsmann
* Vlag van Engeland Gary Lineker
* Vlag van Engeland Scott Parker
* Vlag van Suid-Afrika Steven Pienaar
* Vlag van Nederland Rafael van der Vaart
Die skool se wapen.
Die Ou Voorbereidende Skool het die Totius-Akademie van Augustus 2005 tot sy sluiting in Mei 2020 gehuisves.
**Totius-Akademie** was ’n klein Afrikaanse, Christelike privaat skool op die Bult in Potchefstroom wat sedert 1996 bestaan het, maar in 2020 ná 24 jaar weens veral die koronapandemie genoodsaak is om te sluit.

Die skoolgebou is ’n nasionale gedenkwaardigheid en is in 1907 opgerig. Dit het aanvanklik die Voorbereidende Skool gehuisves waar leerlinge voorberei is op studie aan die Literariese Departement of die Teologiese Skool Potchefstroom. Potchefstroom Gimnasium het uit die Voorbereidende Skool ontstaan.

Ten tyde van sy sluiting het die Totius-Akademie 20 leerders en drie onderwysers gehad. Die hoof, Magda Pelser van der Merwe, het in April 2020 om gesondheidsredes afgetree. 
Die skool het vanaf sy stigting in 1996 deur ’n groep ouers wat die beginsels van Gereformeerde onderwys op alle vlakke wou bevorder, as die Potchefstroomse Gereformeerde Akademie bekendgestaan. Dit is sowat 10 jaar lank in die kategeselokale van die Gereformeerde kerk Potchefstroom gehuisves, waarna dit na die perseel op die hoek van Molen- en Esselenstraat verhuis het.

Die naam is in 2001 na Totius-Akademie verander ter nagedagtenis aan prof. J.D. du Toit, die geliefde volksdigter, teoloog en psalmberymer Totius, wat hom vir Gereformeerde onderwys beywer het. Totius se woonhuis, nou die Totius-huismuseum, is op dieselfde perseel as die skool geleë.

Bron
----

* "Totius-Akademie se deure sluit permanent", *Parys Gazette*, 15 Junie 2020
'n **Toutologie** (afkomstig van die Griekse woord *ταυτολογία*, d.w.s. tauto logos, wat *dieselfde woord* beteken) of **stapelvorm** is die benadrukking van 'n woord met 'n ander woord waarvan die betekenis so goed as dieselfde is. Anders gestel is dit die opeenstapeling van woorde met dieselfde betekenis, wat gevolglik oorbodige herhaling behels.

Toutologie kom meer dikwels voor as 'n taalfout as 'n stylfiguur, maar in eersgenoemde geval is daar sprake van versteende gebruik. Baie vaste uitdrukkings is dan ook toutologieë. Ook kan 'n toutologie soms meewerk om 'n gevoel te versterk. Dit word nie as foutief beskou wanneer dit só aangewend word nie. 

By 'n pleonasme is die twee woorde nie sinonieme nie, maar word die betekenis van die een woord by die ander ingesluit, byvoorbeeld met "dood verdrink".

Korrekte toutologie
-------------------

Min of meer versteende (korrekte) toutologieë is onder meer:

* graftombe
* brokstuk
* gratis en vir niks
* een en dieselfde
* leuens en bedrog
* lis en bedrog
* geheel en al
* vas en seker
* gewis en waaragtig
* nooit of te nimmer
* vir ewig en altyd
* oor en uit
* uitklaar

Foutiewe toutologie
-------------------

Voorbeelde van (steeds) onversteende uitdrukkings, en daarom aanduibaar as foutief, sou die volgende insluit:

* kabeltou
* netjies en versorg
* alreeds
* nooit niks
* vuil en smerig
* bly en verheug
* vrolik en bly
* identies dieselfde
* eensaam en alleen
* maar en egter (Byvoorbeeld: "... maar ons merk egter niks op nie.")
* want en immers (Byvoorbeeld: "Ek neem 'n drankie, want ek is immers dors.")
**Terrestriële televisie** (soms ook **aardgebonde televisie**) verwys na televisieontvangs deur middel van antennas en in teenstelling met satellietskottels of kabels. Aardgebonde televisiekanale word deur middel van gemoduleerde elektromagnetiese golwe min of meer reglynig na antennas in of op geboue uitgesaai.

Die uitsaaitegnologie wat hiervoor ingespan word, kan of analoog of digitaal wees.

Tegniese besonderhede
---------------------

Die Televisietoring van Berlyn (1969) saai tans onder meer dertig digitale aardgebonde televisiekanale uit
Mikrogolfantennas
Die uitsaaifrekwensies wat vir aardgebonde televisie gebruik word, het baie kort golflengtes in die FM- of desimetergolfband wat net soos lig byna reglynig uitbrei en sodoende nouliks in staat is om die aardkromming te volg - die reikwydte van senders is dus beperk. Landskapsvorme soos valleie kan net soos geboue en weersinvloede probleme by die televisieontvangs (soos byvoorbeeld spookbeelde) veroorsaak. Die laasgenoemde effek word deur weerkaatsings op groot oppervlaktes veroorsaak wat met die regstreekse televisieseine interfereer.

Hierdie probleme tree net by analoogseine in, terwyl digitale aardgebonde selfs voordeel kan trek uit weerkaatsings wat die ontvangsgehalte verbeter.

Om 'n groot gebied onafhanklik van weerstoestande met goeie ontvangsgehalte te dek, word naas die sterk senders van die basisnetwerk 'n relatief groot aantal van plaaslike senders (herhalers) benodig wat die televisieseine verder versprei, byvoorbeeld in valleie. Hierdie tegniese vereistes maak die uitsaai van analoë televisiekanale aansienlik duurder as dié van digitale televisie. Daarnaas is daar slegs 60 uitsaaifrekwensies vir analoë kanale beskikbaar, en elkeen van die basiese en plaaslike senders in 'n uitgestrekte gebied benodig sy eie frekwensie om interferensies te voorkom. Sodoende kan op 'n bepaalde plek dikwels maksimaal twaalf analoë kanale uitgesaai en ontvang word. Met digitale terrestriële televisie kan die aantal beskikbare kanale aansienlik verhoog word.

Om hul reikwydte te vergroot, word senders meestal op bergpieke en/of televisietorings of televisiemaste geïnstalleer. Die televisiesein van 'n bepaalde kanaal word deur middel van mikrogolfseine of via satelliet sentraal na die senders uitgesaai. In digbevolkte gebiede of op hoë bergspitse word die sein teen 'n baie hoë sterkte uitgesaai. Om die televisieontvangs in afgeleë of heuwelagtige gebiede te verseker, word sogenaamde televisieomsetters ingespan wat die sein van 'n televisietoring, satelliet of 'n ander omsetter opvang en as 'n versterkte sein op 'n ander kanaal weer uitsaai.
Geroosterde *pua'a*
**Kālua** is 'n tradisionele Hawaise kookmetode waarby kos in 'n *imu* of grondoond gaargemaak word. Die term *kālua* beteken letterlik "in 'n grondoond gaarmaak", maar verwys daarnaas ook na die besondere smaak wat dié kookmetode aan kos verleen. Tipiese voorbeelde is *kālua-vark* of *kālua-kalkoen* (Hawais *puaʻa kālua*) - twee disse wat tradisioneel tydens Hawaise feesmale, die sogenaamde *luau's*, bedien word.

Volgens ou tradisies word 'n vuur met *koa*-hout in 'n sand- of grondgat gemaak (die sogenaamde *imu*). Hierdie grondoond is gewoonlik 1,8 meter lank, 1,2 meter wyd en 90 sentimeter diep. Stene word in die gat geplaas om die kookhitte te bewaar nadat die vuur al uitgebrand het.

Sodra die kookstene baie warm geword het, word tradisionele plantmateriaal soos piesangblare in die grondoond gelê. Vleis soos speenvark word met natuurlike seesout en kruie gegeur, met warm stene gevul en met *ti* en piesangblare bedek.

Om egalige hitte te verseker en die vleissappe binne te hou, word die kos met juut en piesangblare en daarna met 'n laag sand of grond bedek. Die vleis word sowat ses tot sewe ure in die grondoond gelos om gaar te kook. Hierby absorbeer dit rook en stoom van die *koa*-hout en die piesangblare.

Daarna word die vleis uit die oond gehaal en bedien. Om seker te maak dat die vleis sy unieke tekstuur en smaak bewaar en met die gesmelte varkvet vermeng, word dit eerder in klein stukkies gehak as in skyfies gesny.
**Michael Halász** (\* 21 Mei 1938 in Cluj-Napoca - ) is 'n Duits-Hongaarse dirigent. 

Sy eerste optrede as dirigent was by die München Gärtnerplatztheater waar hy tussen 1972 en 1975 alle operetteproduksies gedirigeer het. In 1975 het hy na Frankfurt verhuis ten einde as *Hoofkapellmeister* saam met Christoph von Dohnányi te werk waar hy die belangrikste werke van die operarepertoire gedirigeer het. Verskeie aanstellings as gasdirigent het hierop gevolg, en in 1977 het Dohnányi hom as Hoofkapellmeister by die Staatsoper in Hamburg aangestel. Van 1978 tot 1991 was hy Algemene Musikale Direkteur van die Hagen Operahuis en in 1991 het hy die pos aanvaar van inwonende dirigent by die Weense Staatsopera.

Die Opera Newsreview het oor 'n opname van Beethoven se Fidelio wat deur Michael Halász vir die plaatetiket Naxos opgeneem is gesê, "One of the Top Ten Recordings of 2000...A terrific performance at any price."

Michael Halász het vir Naxos opnames gemaak van o.a. werke deur Tsjaikofski (ballete), Wagner (opera-uittreksels) en simfonieë deur Beethoven, Schubert en Mahler, sowel as Rossini se ouvertures en twee volumes van Liszt se simfoniese gedigte; laasgenoemde is deur die Penguin-gids as "een van die suksesvolste versamelings van Liszt se simfoniese komposisies wat in onlangse jare verskyn het" genoem. 

Behalwe vir die standaard- en suiwer orkestrale repertoire het hy ook Pergolesi se Stabat Mater en Orfeo, Mozart se Mis in C mineur en sy Kyrie in D mineur, Richard Strauss se Bourgeois Gentilhomme, Beethoven se Kreature van Prometheus), tjelloconcertos deur onderskeidelik Antonín Dvořák, Elgar, Dohnányi en Lalo, en Rubinstein se Vioolconcerto opgeneem, almal vir die Naxos plaatetiket.
**Kambuses** is die Griekse weergawe van die naam van etlike heersers van die Achaemenidiese lyn van antieke Persië. Dieselfde naam verskyn as *Kambujija* (of moontlik *Kambaujija* of *Kamboujija*) in ou-Persies, as Kamboja in die Indiese epos Mahabharata, as *K-n-b-n-z-y* in Aramees, *Kambuzia* in Assiries, *Kambythet* in Egipties, *Kam-bu-zi-ia* in Akkadies, *Kan-bu-zi-ia* in Elamities en as *Kanpuzija* in Susaans. Dit was blykbaar 'n baie gewilde naam onder antieke Iraniërs. 

'n Noukeurige ondersoek van Ou-Persiese inskripsies en klassieke geskrifte openbaar dat daar ten minste drie regeerders met die naam Kambuses was in die koningslyn van die Achaemeniede.

**Kambuses I (Kambujija I)** was 'n vroeëre lid van die Achaemenidiese lyn (7de eeu v.C.). Hy was moontlik die seun en opvolger van Teispes van Ansjan, wat op sy beurt die opvolger was van Achaemenes, die grondlegger van die vorstehuis. (Herod. VII.II)

**Kambuses II (Kambujija II)** was 'n seun van Kores I en het tussen 600 en 559 v.C. regeer. Hy was 'n Persiese koning uit 'n goeie familie, aan wie koning Astuages van Medië sy dogter Mandane as vrou gegee het. Hulle seun was Kores II (Herod. I, 46, 107).

**Kambuses III (Kambujija III)** was die seun en opvolger van Kores II (of Kores die Grote, die Bybelse Kores, soos vermeld in Daniël 6:29) en het vanaf 530 tot 522 v.C. oor Persië regeer. Hy is beroemd weens sy verowering van Egipte, en die verwoesting wat hy in daardie land gesaai het.

Hooggeagte geleerdes soos dr. C. Lassen, dr. S. Levi, dr. E. Kuhn, dr. J. Charpentier, dr. H. W. Bailey, dr. M. Witzel en talle ander het die koningsnaam *Kambujija* of *Kambaujija* van die Achaemenid line met die etniese naam Kamboja van die antieke Sanskrit/Pali tekste en van koning Asjoka se Rots-edikte geassosieer. Tallose antieke bronne getuig daarvan dat die land van Kambojas die middelpunt van die Iranese beskawing was wat ook gesien kan word aan die Mazdaïese godsdiensgebruike van die antieke Kambojas, asook aan die Avestaanse taal wat hulle gepraat het. Die hedendaagse nasie Kambodja is blykbaar sy naam aan die Kambojas verskuldig.

**Sien ook die volgende vir vergelyking:**

* Koressilinder
* Kambuses I van Ansjan
* Kambuses II van Persië
* Kambojas
* Etimologie van Kamboja

Bron
----

Vertaal uit die ooreenstemmende artikel in die Engelse Wikipedia.

|  |  |
| --- | --- |
| Normdata Edit this at Wikidata | 
* BIBSYS: 2030055
* GND: 118800582
* ISNI: 0000 0000 2340 7859
* LCCN: n83124464
* NKC: jn20040130015
* NLP: A35557709
* NTA: 14381186X
* RERO: 02-A010059528
* SELIBR: 192462
* SUDOC: 123252385
* VIAF: 54149294488180522886
* WorldCat Identities: viaf-69725750

 |
**Adam Dollard, sieur des Ormeaux (Dollard des Ormeaux; in sy doodsertifikaat word sy naam *Daulat* gespel, terwyl ook spellings soos *Daulac* voorkom)** (23 Julie 1635 - 25 Mei 1660) was die kommandant van die fort in Ville-Marie (die huidige Montreal), Nieu-Frankryk. Hy het op die ouderdom van 22 jaar na Nieu-Frankryk gekom en is deur Maisonneuve in diens geneem.

In die lente van 1660 het hy saam met 16 metgeselle 'n klein fort naby die Long Sault-stroomversnellings teen 'n groot leër van die Irokesestam verdedig. Sowat 'n week later het hulle gesneuwel toe kruit in die fort ontplof het.

19de eeuse geskiedkundiges het die slag tussen Irokese en Franse setlaars uitgebeeld as 'n godsdienstige en nasionalistiese heldedig waarin Rooms-Katolieke hulself opsetlik opgeoffer het om 'n aanval op die kolonie Nieu-Frankryk af te weer. Adam Dollard word as een van die "helde van Nieu-Frankryk" vereer, aangesien sy weerstand moontlik 'n beplande Irokese aanval op die kolonie Nieu-Frankryk vertraag het. Dollard-Des Ormeaux, 'n stad in die metropolitaanse gebied van Montreal met 48 000 inwoners, is na Adam Dollard vernoem.
**Adad** in Akkadies, **Isjkoer** in Sumeries en **Hadad** in Aramees en Arabies is die name van die god van storms in die Akkadiese, Assiriese en Babiloniese panteon. Al drie word gewoonlik geskryf met die logogram DIM (wigskrif: 𒀭𒅎). In Akkadies is Adad ook bekend as **Ramman** ("Donderaar"). Ramman is voorheen verkeerdelik as ’n aparte god beskou.

Die Sumeriese Isjkoer verskyn op die lys gode wat by Fara ontdek is, maar was baie minder belangrik as wat die Akkadiese Adad later geword het, waarskynlik omdat reën en storms skaars is in Suid-Babilonië en landbou daar eerder steun op besproeiing. Verder het die gode Enlil en Ninoerta ook stormeienskappe, wat Isjkoer se belangrikheid verder ondermyn het. Hy word soms uitgebeeld as ’n assistent of metgesel van een van die ander twee.

Eienskappe en verbintenisse
---------------------------

In sommige geskrifte is Adad/Isjkoer die seun van die maangod Nanna/Sin en Ningal, en die broer van Utu/Sjamasj en Inanna/Isjtar. Hy is soms ook die seun van Enlil. Sy metgesel in die Sumeriese én Akkadiese mitologie is Sjala, ’n graangodin wat ander kere met die god Dagan verbind word. Die vuurgod Gibil (Gerra in Akkadies) is soms die seun van Isjkoer en Sjala.

Adad/Isjkoer se spesiale dier is die bul. Die Babiloniese kultussentrum vir die god was Karkara in die suide; sy hooftempel was E. Karkara; sy metgesel, Sjala, is in die tempel E. Doerkoe aanbid. 

Die god verteenwoordig twee aspekte in himnes: aan die een kant is hy die god wat reën bring om die land vrugbaar te maak, en aan die ander kant bring hy storms wat verwoesting saai. Hy word uitgebeeld met ’n weerligstraal (soms in die vorm van ’n spies) in sy hand en in himnes oorheers sy somber eienskappe. Die verbintenis van hom met Sjamasj, die songod, vanweë hul natuuraspekte het daartoe gelei dat die eienskappe van ’n songod soms aan hom toegeskryf word.
Wapen van René Descartes
Descartes se graf in die Saint-Germain-des-Prés.
**René Descartes**, (31 Maart 1596 – 11 Februarie 1650) gebore in Touraine, Frankryk, was nie net 'n filosoof nie, maar ook 'n belangrike wetenskaplike wat bygedra het tot die fisika, analitiese meetkunde, wiskunde, optika en fisiologie. Sy belangrikste bydrae is sy metode, uiteengesit in *Discours de la méthode* (Vertoog oor die metode) en *Méditations Métaphysiques* (Bepeinsinge oor die Eerste Filosofie).

Descartes se metode het behels om alles wat hy ooit geleer is, te betwyfel totdat hy 'n duidelike en ooglopende (*clara et distincta*) idee of beginsel gevind het wat nie in twyfel getrek kon word nie. In sy poging om alles te betwyfel, het hy uiteindelik tot die gevolgtrekking gekom dat hy alles kon betwyfel behalwe die feit dat hy twyfel. Maar as hy getwyfel het, was hy denkend. En as hy denkend was, het hy as 'n denkende wese bestaan.

Gevolglik het Descartes "ek dink" (*cogito*) as die eerste duidelike en ooglopende beginsel geïdentifiseer, waarvan hy sekerheid aangaande die bestaan van dinge kon aflei. Vandaar Descartes se bekende uitsprake: *dubito* (ek twyfel) *ergo cogito* (daarom dink ek), en verder *cogito ergo sum* (ek dink, daarom is ek).

Hy het die menslike natuur hoofsaaklik gesien as intellek waaraan die liggaam verbind was. Rasionaliteit was egter nie net die basis van menswees nie, maar 'n sleutel tot alle realiteit. Descartes het geglo dat hy deur sy deduktiewe metode besliste kennis van alles kon bereik. Sy uitgangspunt was 'n idee wat duidelik tot sy verstand gespreek het, waarna hy deur rasionele deduksie verder kon gaan om die bestaan van alles, insluitend die wêreld en God, te demonstreer.

In teenstelling met Plato, het hy nie 'n ander wêreld van idees wat rasionele denke voorafgaan, voorveronderstel nie. Nòg 'n ingebore idee, nòg 'n goddelike Wese, maar die menslike *cogito* – die denkproses – is die bron wat, vóór die sintuiglike ervaring, ware kennis waarborg – selfs die kennis van 'n self-openbarende God.